Όχι ορχιδέες για τη Μις Μπλάντις

Όχι ορχιδέες για τη Μις Μπλάντις () είναι σκληρό αστυνομικό μυθιστόρημα του Βρετανού συγγραφέα Τζέιμς Χάντλεϊ Τσέιζ που δημοσιεύθηκε το 1939. Αφηγείται την ιστορία της απαγωγής μιας πλούσιας νεαρής γυναίκας από μια βάναυση συμμορία γκάνγκστερ και την επακόλουθη έρευνα για τον εντοπισμό της. 

Περιλαμβάνεται στα 100 βιβλία του Αιώνα της εφημερίδας Le Monde.

 Συγγραφή 
Ήταν το πρώτο μυθιστόρημα του Τζέιμς Τσέιζ και το έγραψε το 1938 σε διάστημα έξι Σαββατοκύριακων. Το μυθιστόρημα είναι επηρεασμένο από  τα σκληρά αστυνομικά μυθιστορήματα και διηγήματα που δημοσιεύονταν στο αμερικανικό περιοδικό Μαύρη μάσκα. Ο Τσέιζ φέρεται να έγραψε το βιβλίο ως στοίχημα για να γράψει μια ιστορία για Αμερικανούς γκάνγκστερ που θα ξεπερνούσε το Ο ταχυδρόμος χτυπάει πάντα δύο φορές του Τζέιμς Μ. Κέιν. Αν και δεν είχε επισκεφτεί ποτέ την Αμερική μέχρι τότε, βασίστηκε σε ένα λεξικό αμερικανικής αργκό και βιβλία αναφοράς για τον αμερικανικό υπόκοσμο που του είχε δώσει ένας συνάδελφός του αξιωματικός στον στρατό.

Το 1962 ο συγγραφέας αναθεώρησε εκτενώς το μυθιστόρημα θεωρώντας την πρώτη έκδοση, που περιέγραφε τον κόσμο του 1938, πολύ ξεπερασμένη για τη νέα γενιά αναγνωστών.

 Υπόθεση 
Σε μια ανώνυμη πόλη της Μεσοδυτικής Αμερικής στα τέλη της δεκαετίας του 1920, ένας μικροεγκληματίας και αρχηγός συμμορίας ονόματι Ράιλι μαθαίνει ότι η πλούσια κοσμική δεσποινίς Μπλάντις θα φορέσει ένα ακριβό διαμαντένιο κολιέ στον εορτασμό των γενεθλίων της. Ο Ράιλι και η συμμορία του σχεδιάζουν να κλέψουν το κολιέ. Αλλά η υπόθεση πήρε μια απροσδόκητη τροπή όταν ο αρραβωνιαστικός της κοπέλας που τη συνόδευε σκοτώθηκε κατά λάθος. Οι ανίκανοι εγκληματίες αποφασίζουν να απαγάγουν τη μις Μπλάντις για λύτρα, με το σκεπτικό ότι ο εκατομμυριούχος πατέρας της θα πληρώσει περισσότερα για να πάρει πίσω την κόρη του από ό,τι για το κόσμημα.

Αλλά η κακή τύχη τους ακολουθεί: μια αντίπαλη αδίστακτη συμμορία, με επικεφαλής τον σαδιστή και ψυχοπαθή Σλιμ Γκρίσον και τη μητέρα του Μα, ανακαλύπτει το σχέδιο του Ράιλι και απαγάγει την δεσποινίδα Μπλάντις από τη συμμορία. Ο κ. Μπλάντις πληρώνει τα λύτρα στον Σλιμ, αλλά η κόρη του δεν επιστρέφει. Ο Σλιμ αποκτά ολοένα και μεγαλύτερη εμμονή με την δεσποινίδα Μπλάντις και αποφασίζει να την κρατήσει κρυμμένη σε ένα μυστικό δωμάτιο μέσα σε ένα από τα νυχτερινά κέντρα του, βιάζοντάς την επανειλημμένα και επιτιθέμενος σε όποιον προσπαθήσει να την αποσπάσει από την κατοχή του.

Τρεις μήνες αργότερα, ο κ. Μπλάντις προσλαμβάνει τον πρώην δημοσιογράφο και νυν ιδιωτικό ντετέκτιβ Ντέιβ Φένερ για να ρίξει φως στη μοίρα της κόρης του, δεδομένης της αποτυχίας της επίσημης έρευνας της αστυνομίας. Ο Φένερ και η αστυνομία τελικά βρίσκουν πού βρίσκεται η νεαρή κοσμική και πηγαίνουν στο κλαμπ, όπου ακολουθεί ανταλλαγή πυροβολισμών. Ο Σλιμ σκοτώνεται και η δεσποινίς Μπλάντις διασώζεται, αλλά μετά από μήνες βασανιστηρίων και εθισμό ναρκωτικών στα χέρια των γκάνγκστερ, δεν μπορεί να αντέξει αυτό που της είχε συμβεί και αυτοκτονεί. 

 Υποδοχή 
Με την έκδοσή του, το βιβλίο σημείωσε άμεση εμπορική επιτυχία, πουλώντας πάνω από μισό εκατομμύριο αντίτυπα μέσα σε πέντε χρόνια, παρά τις ελλείψεις σε χαρτί κατά τη διάρκεια του πολέμου. Ήταν επίσης αμφιλεγόμενο, λόγω της βίας και του σαδισμού. Το 1944, αποτέλεσε το θέμα ενός δοκιμίου του Τζορτζ Όργουελ Raffles and Μις Μπλάντις, στο οποίο ο Όργουελ, αν και αναφέρθηκε στο ταλέντο του πρωτοεμφανιζόμενου συγγραφέα, ισχυρίστηκε ότι το μυθιστόρημα έφτανε στα όρια του άσεμνου και λόγω της σκληρότητάς του το σύγκρινε με τον φασισμό που μόλις είχε ηττηθεί.

Από την έκδοσή του, το βιβλίο έχει πουλήσει πάνω από δύο εκατομμύρια αντίτυπα. 

Το 1948, ο Τσέιζ έγραψε μια συνέχεια, επίσης αστυνομικό μυθιστόρημα, με τίτλο Η σάρκα της ορχιδέας. Σύμφωνα με την πλοκή, η μις Μπλάντις από το Όχι ορχιδέες.... έμεινε έγκυος από τους βιασμούς του Σλιμ και πριν αυτοκτονήσει γέννησε μια κόρη, η οποία, ενήλικη κοπέλα, είναι ο κεντρικός χαρακτήρας.

 Διασκευές 

 1942: θεατρική παράσταση με τον ίδιο τίτλο, με πρωταγωνιστή τον Ρόμπερτ Νιούτον, που ανέβηκε για πάνω από 200 παραστάσεις στο Λονδίνο
 1948: Όχι ορχιδέες για την Μις Μπλάντις, βρετανική ταινία σε σκηνοθεσία Σεντ Τζον Λεγκ Κλόους σε σύγχρονο σκηνικό στη Νέα Υόρκη 
 1971: Η Συμμορία των Γκρίσομ, αμερικανική ταινία σε σκηνοθεσία Ρόμπερτ Όλντριτς, βασισμένη στο ομώνυμο μυθιστόρημα
 1978: Όχι ορχιδέες για την Μις Μπλάντις, τηλεοπτική ταινία σε σκηνοθεσία Κλοντ Μπάρμα

 Μετάφραση στα ελληνικά 

 Όχι ορχιδέες για τη Μις Μπλάντις, 
 εκδόσεις: Πάπυρος Πρες - Βίπερ, 1979
 μτφ. Ανδρέας Αποστολίδης, εκδ. Άγρα, 2021 

 Παραπομπές 


Κατηγορία:Αστυνομικά μυθιστορήματα
Κατηγορία:Μυθιστορήματα που έγιναν ταινίες